Kiauneliškio geležinkelio stotelė

Kiauneliškio geležinkelio stotelė – buvusi stotis Kiauneliškio kaime (Švenčionių rajonas), prie Utenos–Švenčionėlių geležinkelio.

 Istorija 

1895–1899 m. nutiestas Panevėžio–Pastovių siaurasis geležinkelis, 1901 m. prie jo atidaryta Kiauneliškio stotis. Po I pasaulinio karo lenkams okupavus Vilniaus kraštą, 1920 m. stotis atsirado pasienyje ir tapo galine stotele Lietuvos pusėje. Dėl to bėgiai link Švenčionėlių buvo išardyti.Kuktiškių istorijos fragmentai. Kuktiskes.lt (tikrinta 2023-08-24). 1938 m. prie Kiauneliškio stoties pastatytas siaurojo geležinkelio tiltas per Aisetos upę, išlikęs po 1972 m. siaurojo geležinkelio išardymo.Siaurasis geležinkelis. Picuki.com (tikrinta 2023-08-25).

1939 m. Lietuvai atgavus Vilniaus kraštą, bėgiai link Švenčionėlių per tris savaites buvo atstatyti, pastatyti tiltai per Kiaunos (45 m), Žeimenos (50 m) upes ir 35 m ilgio viadukas, statyboms padėjo savanoriai iš Kurklių, Antaliedės, Peliagrindos, Mikoliškės ir kitų kaimų.Onutė Stasiukaitienė, Siaurasis geležinkelis Lietuvoje, Kultūros paveldo centras, 2000 m. Žiemgala.lt. Archyvuota 2008-05-17. Nuoroda tikrinta 2023-09-18. Atstatant Saldutiškio–Švenčionėlių ruožą sutiko dirbti 118 savanorių iš Kaltanėnų apylinkių, jie dirbo be atlygio.

1972–1974 m. pro Kiauneliškį einantis siaurasis Utenos–Švenčionėlių geležinkelis buvo rekonstruotas į platųjį. 2001 m. uždarius šį ruožą keleiviniams traukiniams, uždaryta ir Kiauneliškio stotelė.

 Šaltiniai 

Kategorija:Švenčionių rajono savivaldybės geležinkelio stotys